b'\n_START_ARTICLE_\nZoran Thaler\n_START_SECTION_\n\xc5\xbdivljenjepis\n_START_PARAGRAPH_\nJavno kariero je za\xc4\x8del v \xc5\xa1tudentskih letih kot \xc4\x8dlan ZSMS, kasneje LDS - Liberalna demokracija Slovenije. Na prvih svobodnih in demokrati\xc4\x8dnih volitvah 8. aprila 1990 je bil izvoljen v slovenski parlament. Na Ministrstvu za zunanje zadeve RS je bil v prvi demokrati\xc4\x8dni vladi (1990\xe2\x80\x931993) namestnik zunanjega ministra.\n_START_SECTION_\n1995\xe2\x80\x932006\n_START_PARAGRAPH_\n26. januarja 1995 je postal minister za zunanje zadeve Republike Slovenije v vladi, ki jo je vodil Janez Drnov\xc5\xa1ek in bil decembra 1996 tretji\xc4\x8d izvoljen v slovenski parlament na listi LDS. V svojem mandatu je dosegel umik italijanske blokade pridru\xc5\xbeevanja Slovenije EU. Po podpisu pridru\xc5\xbeitvenega sporazuma Slovenije z EU 1997 je izstopil iz politike. Leta 1998 je bil je eden od ustanoviteljev internetnega podjetja Eon. V obdobju 2004\xe2\x80\x932006 je bil predsednik uprave Simobila, ki se je v njegovem mandatu izvlekel iz izgub, potem pa aktiven na podro\xc4\x8dju ekolo\xc5\xa1kega kmetijstva v Slovenski Istri.\n_START_SECTION_\n2009\xe2\x80\x932011\n_START_PARAGRAPH_\nLeta 2009 je bil (kot ne\xc4\x8dlan stranke) nosilec liste SD na volitvah v Evropski parlament in bil izvoljen. Bil je poro\xc4\x8devalec EP za Makedonijo.\n_START_SECTION_\nAfera Murdochovega Sunday Timesa in odstop z mesta evroposlanca\n_START_PARAGRAPH_\nV marcu 2011 ga je Britanski \xc4\x8dasnik The Sunday Times obto\xc5\xbeil kot enega od \xc5\xa1tirih evroposlancev, ki naj bi v zameno za amandmaje k EU zakonodaji pristali na pla\xc4\x8dilo. Murdochovi novinarji pod krinko so pristopili k ve\xc4\x8d evroposlancem, tudi Thalerju in potem svoje navedbe podkrepili z videom. Slednji je sprejem podkupnine odlo\xc4\x8dno zanikal._NEWLINE_21. marca 2011 je Thaler odstopil z mesta evropskega poslanca. Pred tem se je na lastno pobudo oglasil na Komisiji za prepre\xc4\x8devanje korupcije Republike Slovenije, ki je po opravljenem pogovoru ocenila, da obstaja\xc2\xa0\xc2\xbbsum storitve uradno pregonljivega kaznivega dejanja s podro\xc4\x8dja korupcije in nezakonitega posredovanja\xc2\xab\xc2\xa0in zadevo predala pristojnim organom._NEWLINE_Evropski urad za boj proti goljufijam - OLAF je takoj spro\xc5\xbeil preiskavo in po devetih mesecih primer zaklju\xc4\x8dil. Januarja 2012 so v sklepu o primeru zapisali, da na Thalerjevi strani\xc2\xa0\xc2\xbbkr\xc5\xa1itev ni bilo\xc2\xab\xc2\xa0- "no infringement"._NEWLINE_Specializirano dr\xc5\xbeavno to\xc5\xbeilstvo Republike Slovenije je 17. januarja 2014 proti Thalerju zaradi vpletenosti v afero vlo\xc5\xbeilo obto\xc5\xbebo in skupaj z njo tudi sporazum o priznanju krivde, ki ga je pred tem podpisalo s Thalerjem. 11. februarja 2014 je Thaler na preodbravnavnem naroku priznal krivdo glede o\xc4\x8ditkov jemanja podkupnine, zato mu je Okro\xc5\xbeno sodi\xc5\xa1\xc4\x8de v Ljubljani izreklo dve leti in pol vikend zapora, 32.250 evrov denarne kazni ter petletno prepoved opravljanja javne funkcije. Poleg na\xc5\xa1tetega je Thaler v skladu s sporazumom o priznanju krivde, ki ga je sklenil s Specializiranim dr\xc5\xbeavnim to\xc5\xbeilstvom, v dveh obrokih vpla\xc4\x8dal 15.000 evrov oddelku otro\xc5\xa1ke kirurgije ljubljanskega klini\xc4\x8dnega centra. Thaler je v kon\xc4\x8dni besedi poudaril, da mo\xc4\x8dno ob\xc5\xbealuje dejanje in bi se\xc2\xa0\xc2\xbbrad \xc5\xa1e enkrat vsem opravi\xc4\x8dil\xc2\xab, a vztraja, da je \xc5\xa1lo za inscenirano medijsko provokacijo.'